ET Euroopa Liidu Teataja C 89/24

31. jaanuaril 2011 esitatud hagi — ISOTIS versus komisjon

(Kohtuasi T-59/11)

2011/C 89/47

Kohtumenetluse keel: kreeka

Pooled

Hageja: Koinonia tis Pliroforias Anoichti stis Eidikes Anagkes — ISOTIS (Ateena, Kreeka) (esindaja: advokaat B. Christianos)

Kostja: Euroopa Komisjon

Hageja nõuded

Hageja palub Üldkohtul:

— tuvastada, et hageja ei ole tegelikult rikkunud FP6 lepingute üldsätete artiklit II.16.2, eTEN lepingute üldsätete artiklit II.7.3 (jäme finantseeskirjade eiramine) ega artiklit II.7.4 (valeandmete esitamine) ega CIP lepingute üldsätete artiklit II.10.3 (lepingu rikkumine ja andmete esitamata jätmine);

— tuvastada, et hageja kulude abikõlblikkuse vaidlustamisega rikkus komisjon vaidlusaluseid lepinguid;

— tuvastada, et kulud 932 362,44 euro suuruses summas, mis hageja on komisjonile esitanud ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE ja T-SENIORITY lepingute raames, on abikõlblikud ja et hageja ei ole kohustatud komisjoni nõutavaid summasid tagasi maksma;

— tuvastada, et komisjoni viivitamine ülekannete tegemisega EU4ALL, ASK-IT ja ENABLE lepingute rahastamisel on lepinguliste kohustuste rikkumine;

— tuvastada, et komisjon on kohustatud kandma hagejale üle 52 584,05 eurot, millele lisandub intress alates käesoleva hagiavalduse kättetoimetamisest, kulude eest, mis hageja on kandnud EU4ALL lepingu alusel;

— tuvastada, et komisjon on kohustatud kandma hagejale üle 20 678,61 eurot, millele lisandub intress alates käesoleva hagiavalduse kättetoimetamisest, kulude eest, mis hageja on kandnud ASK-IT lepingu alusel;

— tuvastada, et komisjon on kohustatud kandma hagejale üle 11 693,05 eurot, millele lisandub intress alates käesoleva hagiavalduse kättetoimetamisest, kulude eest, mis hageja on kandnud ENABLE lepingu alusel;

— mõista hageja kohtukulud välja komisjonilt.

Väited ja peamised argumendid

Hageja esitab kaks väidet, millega ta põhistab käesolevat hagiavaldust, mis on esitatud osaliselt vaidlusalustes lepingutes sisalduvate vahekohtuklauslite alusel ja osaliselt Belgia õiguse alusel, millele neis lepingutes on viidatud.

Esiteks väidab hageja, et kulud, mis ta komisjonile on esitanud, olid abikõlblikud ja et tema ei ole oma lepingulisi kohustusi rikkunud. Hageja selgitab täpsemalt, et komisjoni etteheited, mis on esitatud ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE ja T-SENIORITY kavade finantsauditi läbiviimise tulemusena ja puudutavad tema finantshaldust ja kulude abikõlblikkust, on kõik täiesti alusetud. Ta ei ole seega oma lepingulisi kohustusi milleski rikkunud ja kõik tema kulud tuleb tunnistada abikõlblikeks.

Teiseks on komisjon rikkunud oma lepingulisi kohustusi sellega, et ta vaidlustab kulude abikõlblikkuse ja viivitab nende väljamaksmisega. Hageja selgitab täpsemalt, et kulude abikõlblikkuse vaidlustamisega on komisjon asunud rikkuma oma lepingulisi kohustusi, ei tegutse heas usus ja kuritarvitab oma õigusi, kuna finantsauditi tulemusena tehtud järeldused olid täiesti alusetud, ebaselged ja üldised. Lisaks leiab hageja, et komisjoni viivitamine viimaste ülekannete tegemisega EU4ALL, ASK-IT ja ENABLE lepingute rahastamiseks tähendab lepinguliste kohustuste rikkumist, ja ta palub Üldkohtul tuvastada, et komisjon on kohustatud need maksed sooritama.